**Manuál pre úpravu dokumentu:**

**Spoločenská zmluva spoločnosti s ručením obmedzeným**

**Úvod**

Nasledujúci dokument vo svojej prvej časti popisuje význam spoločenskej zmluvy s.r.o. a zároveň vysvetľuje niektoré možnosti jej nastavenia s ohľadom na transfer majetku, dedenie či úpravu vzájomných majetkových vzťahov a riadenia rodinného podniku.

Druhá časť dokumentu následne predstavuje návod na úpravu konkrétnych ustanovení textu vzorovej spoločenskej zmluvy tak, aby si ju rodinný podnik mohol modifikovať podľa svojich potrieb.

**I. Zhrnutie dokumentu a vysvetlenie niektorých skutočností významných pre rodinné podnikanie**

Spoločenská zmluva je základný právny dokument, ktorým sa zakladá spoločnosť s ručením obmedzeným (s.r.o.) v prípade, že ju zakladá viacero spoločníkov, t. j. nie jediný zakladateľ.

Spoločenská zmluva:

* Je záväzná pre všetkých spoločníkov a je nevyhnutná na zápis spoločnosti do obchodného registra.
* Definuje základné identifikačné údaje spoločnosti – obchodné meno, sídlo, predmet podnikania, výšku základného imania a vkladov.
* Upravuje vnútorné pomery spoločnosti – napríklad obchodné podiely spoločníkov, spôsob rozdelenia zisku, hlasovacie práva, spôsob konania za spoločnosť, pravidlá prevodu podielov a pod.
* Umožňuje prispôsobiť fungovanie spoločnosti konkrétnym potrebám podnikania.

Z hľadiska špecifických potrieb rodinného podnikania by spoločenská zmluva mala upravovať najmä nasledovné otázky:

1. **Vymedzenie úloh a právomocí jednotlivých rodinných príslušníkov zúčastnených na rodinnom podniku**

Spoločenská zmluva určuje, ktoré osoby sú spoločníkmi spoločnosti (zjednodušene povedané – vlastníkmi podniku) a ktoré osoby zastávajú funkciu prvých konateľov, ktorí zastupujú spoločnosť navonok.

Zatiaľ čo spoločník môže hlasovať na valnom zhromaždení a rozhodovať o kľúčových otázkach (napr. vymenúvanie a odvolávanie konateľov, zmeny obchodného mena, sídla či predmetov podnikania, likvidácia spoločnosti a pod.), konateľ o týchto otázkach rozhodovať nemôže.

Naopak, konateľovi prináleží obchodné vedenie, t. j. konateľ je osobou, ktorá realizuje objednávky, podpisuje zmluvy (obchodné či pracovné), nakladá s finančnými prostriedkami spoločnosti, čo spoločník nemôže, ak k tomu nemá osobitnú plnú moc.

Platí, že spoločník môže byť aj konateľom, pričom konateľom môže byť aj osoba, ktorá vôbec nie je spoločníkom.

Tieto skutočnosti by mal rodinný podnik zohľadniť už pri príprave spoločenskej zmluvy, ktorá určuje konkrétne osoby spoločníkov a prvých konateľov.

1. **Určenie počtu spoločníkov a ich príbuzenský vzťah**

Počet a príbuzenský vzťah spoločníkov môže byť pre začínajúci podnik významným taktiež z hľadiska možnosti využitia neplatenej výpomoci v rámci rodiny.

Zákon o nelegálnej práci a nelegálnom zamestnávaní totiž stanovuje, že: *„Nelegálna práca nie je práca, ktorú pre fyzickú osobu, ktorá je podnikateľom, alebo pre právnickú osobu, ktorá je spoločnosťou s ručením obmedzeným a ktorá má najviac dvoch spoločníkov, ktorí sú príbuznými v priamom rade, súrodencami alebo manželmi, vykonáva príbuzný v priamom rade, súrodenec alebo manžel tejto fyzickej osoby alebo niektorého z týchto spoločníkov, ak tento príbuzný v priamom rade, súrodenec alebo manžel je dôchodkovo poistený, je poberateľom dôchodku podľa osobitných predpisov alebo je žiakom alebo študentom do 26 rokov veku.“*

Ak teda s.r.o. založia napríklad manželia, otec so synom, dvaja súrodenci a pod. (t. j. je naplnená podmienka, že spoločnosť má najviac 2 spoločníkov – fyzické osoby), potom je pri takejto spoločnosti za splnenia ostatných podmienok prípustná neplatená príbuzenská výpomoc, ktorá sa nepovažuje za nelegálnu prácu.

Ak by však s.r.o. založili 3 a viac osôb, napríklad rodičia spoločne s deťmi, alebo by spoločníkom nebola fyzická osoba, ale materská holdingová spoločnosť, neplatená príbuzenská výpomoc by viac nebola možná a pri jej využití by spoločnosti hrozila pokuta od inšpektorátu práce.

Pri vytváraní spoločenskej zmluvy s.r.o. je preto vhodné myslieť aj na vyššie uvedené skutočnosti.

1. **Naplnenie statusu rodinného podniku**

Úlohy členov rodiny (viď bod č. 1), ich príbuzenské vzťahy a počet (viď bod č. 2) sú významné taktiež z hľadiska možností získania statusu rodinného podniku v zmysle zákona o sociálnej ekonomike.

Spoločnosť, ktorá spĺňa definičné kritéria rodinného podniku a ktorá sa ako rodinný podnik zaregistruje, môže v budúcnosti čerpať špecifické výhody (napr. daňové úľavy), ak budú takéto výhody všeobecne záväznými právnymi predpismi prijaté, keďže aktuálne tomu tak nie je.

Aby sa spoločnosť mohla zaregistrovať ako rodinný podnik, z hľadiska postavenia a počtu osôb musí spĺňať nasledovné kritériá:

* najmenej dvaja členovia spoločnej rodiny sú spoločníkmi s.r.o. a najmenej jeden člen spoločnej rodiny je konateľom,
* najmenej dvaja členovia spoločnej rodiny majú hospodársky prospech z podnikania obchodnej spoločnosti spolu viac ako 50 % zo zisku po zdanení, alebo
* jeden člen spoločnej rodiny je jediným spoločníkom a súčasne je konateľom spoločnosti a najmenej jeden iný člen spoločnej rodiny je ďalším konateľom, prokuristom alebo členom dozornej (ak je v spoločnosti zriadená) alebo je v pracovnoprávnom vzťa­hu so spoločnosťou.

Pre úplnosť uvádzame, že členmi spoločnej rodiny sú na účel rodinného podniku manželia, príbuzní v priamom rade (rodičia a deti), súrodenci, osoby navzájom príbuzné až do štvrtého stupňa a ich manželia.

Rodinný podnik musí ďalej spĺňať určité formálne požiadavky, ktoré sú zahrnuté vo vzorovej spoločenskej zmluve a vysvetlené ďalej v tomto manuáli.

Pri prijímaní spoločenskej zmluvy by mal preto podnik zvážiť, či sa bude v budúcnosti uchádzať o získanie statusu registrovaného rodinného podniku, s ktorým môžu byť spojené určité výhody. Ak áno, už pri zakladaní s.r.o. tomu môže byť prispôsobený text spoločenskej zmluvy.

1. **Podmienky vstupu nových spoločníkov**

Ak si má s.r.o. zachovať charakter rodinného podniku, ďalšou otázkou, ktorú by mala spoločenská zmluva upravovať, sú podmienky vstupu nových spoločníkov – napríklad iných rodinných príslušníkov či investorov.

Aby mohol do spoločnosti vstúpiť nový spoločník, odporúča sa, aby bol pre prevod obchodného podielu (alebo jeho časti) ktoréhokoľvek spoločníka vyžadovaný súhlas valného zhromaždenia.

Ak by spoločenská zmluva takúto úpravu neobsahovala, každý spoločník by svoj obchodný podiel mohol voľne previesť na akúkoľvek osobu, s ktorou ostatní spoločníci nemusia byť stotožnení. Takýmto prevodom môže v niektorých prípadoch navyše dôjsť aj k strate statusu rodinného podniku.

1. **Dedenie obchodných podielov**

Zákon stanovuje, že obchodný podiel sa dedí, avšak spoločenská zmluva môže dedenie obchodného podielu vylúčiť.

Aj v tomto prípade platí, že ak si má spoločnosť zachovať povahu rodinného podniku, do ktorého nemôžu vstupovať osoby mimo okruhu spoločníkov, potom môže byť dedenie obchodného podielu spoločenskou zmluvou zámerne vylúčené.

Príkladom môže byť situácia, ak rodinný podnik založia 2 súrodenci, z ktorých 1 má manžela / manželku, ktorá sa na prevádzke podniku nepodieľa. V prípade smrti takéhoto spoločníka by obchodný podiel za normálnych okolností zdedil práve manžel / manželka spolu s deťmi, čo v niektorých prípadoch nemusí byť pre druhého spoločníka žiaduce.

Aby sa takejto situácii predišlo, spoločenská zmluva môže dedenie obchodného podielu vylúčiť. V prípade smrti jedného spoločníka by takýto podiel nadobudla najskôr spoločnosť, ktorá ho následne môže previesť na druhého spoločníka.

Vstup osôb mimo okruhu pôvodných spoločníkov tak môže byť uvedeným spôsobom vylúčený.

Otázka dedenia obchodných podielov teda predstavuje ďalšiu významnú skutočnosť, ktorá by pri príprave spoločenskej zmluvy mala byť zohľadnená vo vyššie uvedenom kontexte.

1. **Rozhodovanie o kľúčových otázkach spoločnosti**

Najvyšším orgánom spoločnosti je valné zhromaždenie, t. j. zasadnutie spoločníkov – majiteľov s.r.o.

K tomu, aby bol tento orgán uznášaniaschopný (t. j. k tomu, aby vôbec mohol zasadnúť a prijímať kľúčové rozhodnutia), musí byť dosiahnutý určitý počet spoločníkov. K tomu, aby uznášaniaschopné valné zhromaždenie mohlo prijímať rozhodnutia, sa zas vyžaduje určitý pomer hlasov.

Zákon stanovuje, že

1. valné zhromaždenie je schopné uznášania, ak sú prítomní spoločníci, ktorí majú aspoň polovicu všetkých hlasov,
2. vo väčšine prípadov valné zhromaždenie rozhoduje nadpolovičnou väčšinou hlasov prítomných spoločníkov
3. v podstatných otázkach (najmä o zmene spoločenskej zmluvy, zvýšení či znížení základného imania) valné zhromaždenie rozhoduje 2/3 väčšinou hlasov prítomných spoločníkov.

Zmyslom spoločenskej zmluvy je, že uvedené pomery môžu byť v texte spoločenskej zmluvy zmenené, t. j. podmienky môžu byť stanovené prísnejšie (nie však voľnejšie) - napr. tak, že o všetkých otázkach rozhoduje valné zhromaždenie len jednomyseľne, teda 100 % hlasov.

1. **Konanie v mene spoločnosti**

Spoločenská zmluva môže určiť, že každý konateľ koná v mene spoločnosti samostatne, alebo môže zakotviť spoločné konanie 2 či viac konateľov.

V prípade, že konateľ koná v mene spoločnosti samostatne, potom môže každý konateľ konať a podpisovať za spoločnosť nezávisle od ostatných konateľov. Na jednej strane ide o flexibilné riešenie, nakoľko konatelia sa navzájom neobmedzujú, a na druhej strane tento spôsob zastupovania spoločnosti môže pre spoločnosť predstavovať určité riziko.

Spoločné konanie 2 alebo viac konateľov naopak predstavuje spôsob zastupovania spoločnosti, ktorý sa vyznačuje zvýšenou mierou kontroly. Žiadny z konateľov v takomto prípade nemôže bez ďalšieho konateľa podpísať alebo ukončiť významnejšiu zmluvu, zamestnať nového zamestnanca a pod. Potreba kontrasignácie ďalším konateľom však v určitých situáciách môže byť pre spoločnosť zároveň obmedzujúca.

Rodinný podnik by mal preto pri príprave spoločenskej zmluvy zvážiť vyššie uvedené skutočnosti a rozhodnúť sa, aký spôsob konania za spoločnosť si v spoločenskej zmluve zvolí.

1. **Zákaz konkurencie**

Z praxe je známych mnoho prípadov, kedy sa niektorý zo spoločníkov osamostatnil, založil si novú spoločnosť a začal so svojimi výrobkami či službami konkurovať pôvodnému rodinnému podniku.

Aby sa takejto situácii zamedzilo, spoločenská zmluva môže zákaz konkurencie, ktorý dopadá primárne na konateľov, rozšíriť tiež na spoločníkov.

Pri rozdeľovaní kompetencií jednotlivých osôb zúčastňujúcich sa na rodinnom podniku je preto vhodné už v spoločenskej zmluve myslieť aj na otázku možnej konkurencie.

**II. Odporúčania k úpravám konkrétnych ustanovení vzorovej spoločenskej zmluvy**

**Čl. I. ods. 1.1. – Obchodné meno**

Doplňte obchodné meno spoločnosti so skratkou „s. r. o.“ (s medzerami). Obchodné meno nesmie byť rovnaké a ani zameniteľné s tými, ktoré už sú zaregistrované a dohľadateľné na stránkach [www.orsr.sk](http://www.orsr.sk).

**Čl. I. ods. 1.2 – Sídlo**

Doplňte adresu sídla, t. j. ulicu, číslo popisné a orientačné, PSČ a mesto

**Čl. II. ods. 2.1 – Spoločníci**

Doplňte údaje jednotlivých spoločníkov. Ak sú spoločníkmi fyzické osoby, uveďte ich meno a priezvisko, dátum narodenia, rodné číslo, adresa trvalého pobytu.

Ak je niektorý zo spoločníkov právnická osoba, uveďte obchodné meno, IČO a adresu sídla.

**Čl. III. ods. 2.1 – Predmet podnikania**

Doplňte jednotlivé predmety podnikania výberom z nasledovných zoznamov:

Voľné živnosti: https://www.minv.sk/?volne-zivnosti-1

Remeselné živnosti: https://www.minv.sk/?remeselne-zivnosti-1

Viazané živnosti: https://www.minv.sk/?viazane-zivnosti

V prípade, že spoločenská zmluva obsahuje remeselné či viazané živnosti, ich získanie je podmienené tým, že spoločnosť má zodpovedného zástupcu (spoločníka, štatutára alebo zamestnanca v trvalom pracovnom pomere), ktorý disponuje dokladom o vzdelaní a praxi v určitom odbore. Zaradenie takýchto živností do spoločenskej zmluvy je teda závislé na mnohých okolnostiach, ktoré nie je možné popísať vopred.

Iné predmety podnikania, ktoré nie sú živnosťami, napr. prevádzka zdravotníckeho zariadenia, obchodovanie s elektrinou a pod., sa dokladajú osobitnými povoleniami, ktoré spoločnosť získava obvykle počas svojej existencie. Ich doplnenie je preto otázkou budúcich zmien, nie vytvárania spoločenskej zmluvy.

**Čl. IV. ods. 4.1 – Základné imanie**

Doplňte výšku základného imania s.r.o.

Základné imanie činí minimálne (a zároveň štandardne) 5000 EUR. Uvedená suma môže byť aj vyššia, pričom pokiaľ má byť táto suma zložená v hotovosti k rukám správcu vkladov, môže byť najviac 15000 EUR. V prípade vyššej sumy, kde zákon neumožňuje hotovostné platby, musí byť základné imanie zložené na osobitnom bankovom účte.

**Čl. IV. ods. 4.2 – Vklady spoločníkov**

Uveďte výšku vkladov jednotlivých spoločníkov, pričom minimálna výška vkladu činí najmenej 750 EUR,

Súčet vkladov musí zodpovedať celovej výške základného imania spoločnosti.

Vzorová spoločenská zmluva počíta s tým, že vklady budú splatené pred vznikom spoločnosti, teda ešte pred jej zápisom do obchodného registra, a to v plnom rozsahu. Vzorová spoločenská zmluve nepočíta s možnosťou čiastočného splatenia vkladov, i keď je to možné.

Spoločenskú zmluvu je možné upraviť tiež tak, že vklady niektorých spoločníkov sú nepeňažné. Vzhľadom na to, že takýto vklad sa vyznačuje viacerými špecifikami, vrátane presného opisu predmetu nepeňažného vkladu a znaleckého ocenenia, vzor spoločenskej zmluvy s takýmto druhom vkladu do základného imania nepočíta.

**Čl. IV. ods. 4.4 – Správca vkladov**

Spoločenská zmluva musí určiť, ktorý zo zakladateľov bude správcom vkladov. Do ustanovenia 4.4 je preto potrebné doplniť niektorého zo spoločníkov podľa čl. II.

Táto osoba vydáva osobitné prehlásenie o tom, že vklady spoločníkov boli splatené, a po zápise spoločnosti do obchodného registra tieto vklady vloží na bankový účet alebo do pokladnice spoločnosti.

**Čl. V. ods. 5.1 – Obchodné podiely**

Určite výšku obchodných podielov jednotlivých spoločníkov.

Alternatíva 1 počíta s tým, že výška obchodných podielov zodpovedá výške vkladov do základného imania – ak má teda spoločnosť základné imanie 5000 EUR a 2 spoločníkov s vkladom po 2500 EUR, potom platí, že každý spoločník bude mať 50 % obchodný podiel. 50 % obchodný podiel následne znamená 50 % hlasov na valnom zhromaždení, 50 % podiel na zisku a pod., ak spoločenská zmluva nestanoví inak.

Alternatíva 2 počíta s tým, že výška obchodných podielov nezodpovedá výške vkladov do základného imania – aj spoločník s vyššie znázorneným vkladom do základného imania (2500 EUR z 5000 EUR) tak nemusí mať 50 % obchodný podiel a tomu zodpovedajúci podiel hlasov na valnom zhromaždení, ale môže mať väčší či menší podiel.

**Čl. V. ods. 5.2 – Dedenie obchodného podielu**

Uveďte, či sa obchodný podiel dedí alebo nededí – bližšie vysvetlenie viď prvá časť tohto manuálu.

**Čl. V. ods. 5.3 – Prevod obchodného podielu**

Uveďte, či obchodný podiel môže byť prevedený na inú osobu aj bez súhlasu alebo iba so súhlasom valného zhromaždenia – bližšie vysvetlenie viď prvá časť tohto manuálu.

**Čl. VIII. ods. 8.3 – Prví konatelia**

Vymenujte prvých konateľov, t. j. uveďte ich meno a priezvisko, dátum narodenia, rodné číslo, adresa trvalého pobytu.

**Čl. VIII. ods. 8.4 – Spôsob konania**

Uveďte, či konateľ koná samostatne alebo v prípade, ak je konateľov viac, či títo konajú aspoň 2 spoločne – bližšie vysvetlenie viď prvá časť tohto manuálu.

**Čl. IX. ods. 9.2 – Zákaz konkurencie**

Uveďte, či zákaz konkurencie dopadá aj na spoločníkov. AK nie, ods. 9.2 môžete zo spoločenskej zmluvy odstrániť.

Bližšie vysvetlenie viď prvá časť tohto manuálu.

**Čl. X. ods. 10.6 – Príspevková povinnosť spoločníkov**

Spoločníci za normálnych okolností nemajú povinnosť vkladať do spoločnosti ďalšie príspevky nad rámec vkladu do základného imania, ak sa tak dobrovoľne nerozhodnú a ak s tým valne zhromaždenie nevyjadrí súhlas (vklad do kapitálového fondu).

Spoločenská zmluva však môže určiť, že spoločník má na základe rozhodnutia valného zhromaždenia povinnosť vložiť do spoločnosti príspevok za účelom krytia strát.

Ak spoločníci takúto povinnosť majú mať (za predpokladu, že o nej rozhodne valné zhromaždenie), odsek 10.6 v spoločenskej zmluve ponechajte.

Ak spoločníci nemajú mať príspevkovú povinnosť na základe rozhodnutia valného zhromaždenia, potom odsek 10.6 zo spoločenskej zmluvy odstráňte.

**Čl. XII. ods. 12.2 – Predpokladané náklady spoločnosti súvisiace s jej založením a vznikom**

Zákon vyžaduje, aby spoločenská zmluva obsahovala údaj o predpokladaných nákladoch spoločnosti súvisiacich s jej založením a vznikom. Výška nákladov nie je jasne stanovená a činí najmenej 165,9 EUR pri zápise s.r.o. do obchodného registra prostredníctvom notára, ktorý nie je platiteľom DPH. Bežná výška nákladov činí okolo 220-250 EUR. V prípade využitia služieb advokáta môže byť táto suma vyššia.

**Čl. XII. ods. 12.3 – 12.7 – Povinné ustanovenia pre rodinný podnik**

V prípade, že spoločnosť má záujem stať sa registrovaným rodinným podnikom, jej spoločenská zmluva musí byť upravená v súlade so zákonom. V takom prípade stačí ustanovenia 12.3 – 12.7 v spoločenskej zmluve ponechať.

Ak spoločnosť nebude usilovať o registráciu rodinného podniku, ustanovenia 12.3 – 12.7 je možné úplne odstrániť.

V súčasnosti zákon registrovaným rodinným podnikom bohužiaľ nepriznáva osobitné výhody. Zachovanie vyššie uvedených ustanovení je preto významné skôr z toho dôvodu, že ak budú rodinným firmám určité benefity priznávané v budúcnosti, zmena zakladateľských dokumentov spoločnosti už nebude nutná (v opačnom prípade by spoločnosť musela takúto zmenu zaistiť), čo by pre ňu nemuselo byť hospodárne.

I keď by spoločnosť nebola registrovaná ako rodinný podnik, stále by pre ňu boli relevantné ostatné otázky týkajúce sa napr. transferu majetku či dedenia tak, ako je uvedené vyššie v tomto manuáli.

**Podpisy**

V závere spoločenskej zmluvy doplňte podpisové riadky za všetkých spoločníkov.

V prípade, že spoločenská zmluva sa uzatvára elektronicky, jednotlivé podpisy musia byť kvalifikované, t. j. vytvorené každým jednotlivým spoločníkom za pomoci občianskeho preukazu s čipom (platným) a k tomu určeného podpisovacieho softvéru.

V prípade, že spoločenská zmluva sa uzatvára v listinnej podobe, musí byť vytlačená aspoň v počte spoločníkov + 1 (každý spoločník obdrží 1 vyhotovenie a 1 ostane spoločnosti), pričom podpisy spoločníkov musia byť úradne osvedčené.